སྒྱུ་ལུས་དང་རྨི་ལམ་གྱི་གདམས་ངག་ནི། ཉིན་པར་ཤེས་པ་མི་འཁྲུལ་བར་བྱེད་པ་སྒྱུ་མ་གསུམ་བསྲེ་མཚན་མོ་ཤེས་པ་མི་འཁྲུལ་བར་བྱེད་པ་རྨི་ལམ་དོན་བཞི་བྱ་བ་ཡིན་པས་ཉིན་པར་སྒྱུ་ལུས་སྦྱོང་མཚན་མོ་རྨི་ལམ་འཛིན་པ་ཡིན་པས། དེ་ཡང་སྒྱུ་ལུས་སྦྱོང་བ་ལ་གསུམ་ཡོད་པའི་དང་པོ་མ་དག་པའི་སྒྱུ་ལུས་སྦྱོང་བ་ནི། སྤྱི་བོར་བླ་མ་བསྒོམ། མཎྜལ་འབུལ། སྒྱུ་མ་ལྟ་བུའི་ཏིང་ངེ་འཛིན་ཐོབ་སྟེ། རྡོ་རྗེ་ལྟ་བུའི་ཡེ་ཤེས་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། །ཞེས་གསོལ་བ་བཏབ། སེམས་བསྐྱེད། དེ་ནས་རང་གི་མདུན་དུ་མེ་ལོང་ཅིག་ལ་གཟུགས་བརྙན་འཆར་བར་བྱས་ལ། དེ་ལ་བསྟོད་ར་དང་སྨད་ར་བྱས་ལ་དགག་སྒྲུབ་འདུག་གམ་མི་འདུག་བལྟ། སྣོད་བཅུད་ཐམས་ཅད་རྐྱེན་ལས་བྱུང་ཞིང་རྐྱེན་གྱིས་འཇིག་གམ་མི་འཇིག་བལྟ། སྣོད་བཅུད་ཐམས་ཅད་ཅིར་ཡང་སྣང་ཞིང་མ་ངེས་པར་བསྒོམ། དེ་ནས་མེ་ལོང་གི་གཟུགས་བརྙན་རང་ལ་བསྟིམ་ལ་རང་ལ་བསྟོད་ར་སྨད་ར་བྱས་ལ་དགག་སྒྲུབ་འདུག་གམ་མི་འདུག་བལྟ། ངག་ཏུའང་རྨི་ལམ་ཡིན་སྒྱུ་མ་ཡིན་ཟེར་ཞིང་སྣང་བ་འདི་ཐམས་ཅད་རྨི་ལམ་སྒྱུ་མར་བསྒོམ། དེ་ལྟར་བསྒོམས་པས་འཇིག་རྟེན་ཆོས་བརྒྱད་ལ་སོགས་པའི་གེགས་མི་འབྱུང་ཞིང་དགག་སྒྲུབ་མེད་པར་ལམ་དུ་སློང་ན་མ་དག་པའི་སྒྱུ་ལུས་སྒྱུ་མར་འབྱོངས་པ་ཡིན་ནོ། །གཉིས་པ་དག་པའི་སྒྱུ་ལུས་སྒྱུ་མར་སྦྱོང་བ་ནི། མདུན་དུ་མེ་ལོང་གཅིག་ལ་རྡོ་རྗེ་རྣལ་འབྱོར་མའི་སྐུ་འཆར་དུ་བཅུག་ལ་མི་གསལ་བར་དུ་གསལ་བར་སྒོམ་དེ་རང་ལ་བསྟིམ་ལ་རང་རྣལ་འབྱོར་མ་མེ་ལོང་ནང་གི་གཟུགས་བརྙན་ལྟར་སྣང་ལ་རང་བཞིན་མེད་པར་བསྒོམ། དེ་བརྟན་པ་དང་སྣོད་བཅུད་ཐམས་ཅད་ཀྱང་དེ་ལྟར་བསྒོམས་པས་རང་དང་སྣོད་བཅུད་ཐམས་ཅད་སྣང་ལ་རང་བཞིན་མེད་པའི་ལྷར་གསལ། སྣང་བ་སྒྱུ་མར་ཤེས་ཙམ་ན་དག་པའི་སྒྱུ་ལུས་སྒྱུ་མར་འབྱོངས་པ་ཡིན་ནོ། །གསུམ་པ་གཉིས་བསྡུས་ཀྱི་ཆོས་ཐམས་ཅད་སྒྱུ་མར་སྦྱོང་བ་ནི། སྒྱུ་མའི་ངོ་བོ་ནི་སྣང་ལ་རང་བཞིན་མེད་པ། ངེས་ཚིག་ནི་ཡོད་པ་འཇིག་པར་བྱེད་པ། མེད་པ་སྐྱེད་པར་བྱེད་པས་ན་སྒྱུ་མ། དེ་ལྟར་སྣོད་བཅུད་འཁོར་འདས་ཀྱིས་བསྡུས་པའི་ཆོས་ཐམས་ཅད་ཡང་དག་ཏུ་གྲུབ་པ་མེད། སྣང་བའི་དུས་ན་ངོ་བོས་སྟོང་། ཡང་དག་ཏུ་མ་གྲུབ་པས་སྐྱེ་མ་མྱོང་། སྣང་ཙམ་དུ་མ་འགགས་པས་བདེན་མིན་རྫུན་མིན་གྱི་ཆོས་ཡིན་ཏེ་སྐྱེ་མེད་སྤྲོས་བྲལ་ངང་ལ་བཞག སྣང་བ་འདི་རྨི་ལམ་ཡིན་སྒྱུ་མ་ཡིན་སྙམ་པ་ཡེངས་མེད་བྱའོ། །རྨི་ལམ་དོན་བཞི་ནི། གཟུང་བ་དང་། སྦྱང་ཞིང་སྤེལ་བ་དང་། ཡ་ང་བ་སྤང་ཞིང་སྒྱུ་མར་བསླབ་པ་དང་། དེ་ཁོ་ན་ཉིད་བསྒོམ་པ་དང་བཞི་ལས། དང་པོ་རྨི་ལམ་གཟུང་བ་ནི། ཉིན་པར་སྒྱུ་ལུས་སྦྱོང་། སྣང་བ་ཐམས་ཅད་རྨི་ལམ་ཡིན་བསམ་ཞིང་ངག་ཏུ་ཡང་བརྗོད། མཚན་མོ་ཉལ་བའི་དུས་སུ་མགོ་བོ་བྱང་ཁ་ནུབ་ཏུ་གཏད་ལ་སེམས་བསྐྱེད། བླ་མ་སྤྱི་བོར་བསྒོམ། སངས་རྒྱས་ཀྱི་འདུ་ཤེས་བཞག རྨི་ལམ་ཟིན་པར་གསོལ་བ་བཏབ། སེང་གེའི་ཉལ་སྟབས་ཀྱིས་ཉལ། མགྲིན་པའི་འཁོར་ལོ་པདྨ་འདབ་བཞིའི་སྟེང་དུ་ཡི་གེ་ཨ་དམར་པོ་བསམས་ལ་བདག་གིས་ཅི་ནས་ཀྱང་རྨི་ལམ་དུ་ངོ་ཤེས་པར་བྱའོ་སྙམ་པའི་འདུན་པ་དྲག་པོ་བདུན་གཏང་། རླུང་ཐུན་ཅིག་བསྒོམ། སེམས་བསྐྱེད། མ་ཡེངས་པར་རྨི་ལམ་ཟིན་ཟེར་འཕྲོ་ལ་གཉིད་དུ་སོང་ན་རྨི་ལམ་ཟིན་པ་ཡིན། རྨི་ལམ་ཟིན་པའི་དགོས་པ་ནི། རྨི་ལམ་ལ་རྨི་ལམ་དུ་ངོ་ཤེས་པ་དེ་ཡིན། གཉིད་སད་རེས་ཀྱིས་ཀྱང་དམིགས་པ་གསལ་བཏབ་འདུན་པ་བཏང་། དེས་མ་ཟིན་ན་ཐོ་རངས་སྨིན་མཚམས་སུ་ཐིག་ལེ་དཀར་ལ་འཚེར་བ་སྲན་མ་ཙམ་གཅིག་བསྒོམ། རླུང་ཁ་སྦྱོར་བཅུ་གཅིག་བསྒོམ། འདུན་པ་དྲག་པོ་བཅུ་གཅིག་བཏང་ལ་བཟུང་། ནང་པར་དུ་སོང་བ་དང་མདང་གི་རྨི་ལམ་དང་ད་ལྟར་གྱིས་ཤེས་པ་ལ་ཁྱད་ཅི་འདུག་བལྟ། འདུན་པ་དྲག་པོ་གལ་ཆེ། གཉིད་སྲབ་པ་ལ་འཛིན་ན་རུས་པའི་ཐིག་ལེ་དཀར་པོ་ལ་སེམས་གཏད། གཉིད་འཐུག་པོ་ལ་འཛིན་ན། ཐིག་ལེ་ནག་པོ་ལ་སེམས་གཏད་ལ་ཉལ་ལོ། །དེས་མ་ཟིན་ན་གསང་བའི་རྡོ་རྗེའི་བུ་གར་ཐིག་ལེ་ནག་པོ་རིལ་མ་ཙམ་ཅིག་ལ་དམིགས་ཏེ། རླུང་ཁ་སྦྱོར་ཉེ་ཤུ་རྩ་གཅིག་བསྒོམས་ལ་འདུན་པ་དྲག་པོ་བཏང་བས་ཟིན་པ་ཡིན་ནོ། །ཡེ་མ་ཟིན་ན་ཚོགས་གཏོར་བྱ། ཟིན་འཕྲོ་ལ་མ་ཟིན་ན་གྲིབ་སེལ་བྱ། ཡི་གེ་བརྒྱ་པ་བགྲང་། ཕུང་པོའི་ཚོགས་ཁོར་མང་དུ་བྱའོ། །དེ་ནས་རྨི་ལམ་བཟུང་ནས་ཟིན་པ་དང་སྦྱོང་བ་བྱ་སྟེ་སྔོན་འགྲོ་གོང་བཞིན་བྱས་ལ་མགྲིན་པར་ཆོས་འབྱུང་དམར་པོ་གྲུ་གསུམ་པ་ཅིག་བསམ། དེའི་ནང་དུ་ཐིག་ལེ་དཀར་པོ་ཤེལ་སྒོང་ལྟ་བུ་སྒོ་ང་ཙམ་ཅིག་ལ་བག་ཆགས་ཀྱི་རང་གཟུགས་ཐམས་ཅད་བཀྲ་ཡ་ལེ་འཆར་བ། ཁྱད་པར་རང་བལྟ་བར་འདོད་པ་སུམ་ཅུ་རྩ་གསུམ་ལ་སོགས་པ་འཆར་བར་བསམ་ལ་རླུང་ཐུན་ཅིག་བསྒོམས་པས་ཐིག་ལེ་དེ་མེ་ལོང་ཕྱིས་པ་ལྟར་བཀྲ་ལམ་གྱིས་བསྒོམས་ལ་དེ་ལ་དམིགས་ཏེ་རྨི་ལམ་ལ་རྨི་ལམ་དུ་ངོ་ཤེས་པར་བྱ། རྨི་ལམ་དུ་སུམ་ཅུ་རྩ་གསུམ་གྱི་གནས་བལྟ་བར་བྱ་སྙམ་དུ་འདུན་པ་བདུན་བཏང་སྟེ། སུམ་ཅུ་རྩ་གསུམ་རྣམ་པར་རྒྱལ་བའི་ཁང་བཟང་ལྕོག་སུམ་ཅུ་རྩ་གསུམ་ཡོད་པ། ལྷའི་བུ་དང་བུ་མོ་མང་པོས་མཆོད་པ་འབུལ་བ་ཡིད་ལ་བྱས་ཏེ་གཉིད་ལོག་པས་ཇི་ལྟ་བ་བཞིན་འབྱུང་། དེ་བཞིན་དུ་ཨོ་རྒྱན་དང་མངོན་པར་དགའ་བ་ལ་སོགས་པར་རང་གང་འདོད་པ་བལྟ། ཉི་ཟླ་རྡོག་པས་གནོན་པ་ལ་སོགས་པ་བྱའོ། །སྤེལ་བ་གཞན་གོང་དང་འདྲ། གང་རྨི་བ་དེ་གཅིག་ལས་མང་པོར་སྤེལ། དེ་ཐམས་ཅད་ཡི་དམ་དུ་བསྒོམས་ནས་ཆོས་ཞུ་བ་ལ་སོགས་བྱའོ། །ཡ་ང་བ་སྤང་བ་ནི། འདུན་པ་བཏང་ལ་མེ་རྨི་ན། རྨི་ལམ་དུ་འདུག རྨི་ལམ་གྱི་མེ་ལ་འཇིགས་རྒྱུ་ཅི་ཡོད་སྙམ་དུ་མེ་དེ་ལ་མཆོང་། དེ་ལྟར་ཆུ་དང་། ས་དང་། རླུང་དང་། སྒྲ་དང་། འདྲེ་ལ་སོགས་གང་འཇིགས་པ་ཐམས་ཅད་ལ་ཐོག་བརྫིས་བྱའོ། །སྒྱུ་མར་བསླབ་པ་ནི། མདང་གི་རྨི་ལམ་དང་དེ་རིང་གི་སྣང་བ་ལ་ཁྱད་པར་མི་འདུག་སྟེ་གཉིས་ཀ་སྒྱུ་མ་ལྟ་བུར་འདུག་སྙམ་དུ་བྱས་ནས། རྨི་ལམ་གྱི་ཉམས་ལ་ཞེན་པ་མེད་པར་བྱ་ཞིང་། ཉིན་པར་སྣང་བ་རྨི་ལམ་དུ་སྦྱང་བ་དང་རྨི་ལམ་ཁ་སྤྲོད་དུ་ཉམས་སུ་བླངས་པས། རྨི་ལམ་དང་ཉིན་པར་གཅིག་ཏུ་འདྲེས་ཙ་ན་དུས་གསུམ་ཤེས་པའི་མངོན་ཤེས་འབྱུང་། དཔའ་བོ་མཁའ་འགྲོས་ལུང་སྟོན་པ་ལ་སོགས་པ་འབྱུང་ངོ་། །བཞི་པ་རྨི་ལམ་གྱི་དེ་ཁོ་ན་ཉིད་བསྒོམ་པ་ནི། ཉིན་པར་གྱི་དུས་སུ་ཡང་ཆོས་ཐམས་ཅད་རྨི་ལམ་སྒྱུ་མ་ལྟ་བུར་འདུག་པ། སྒྱུ་མའི་ཆོས་ཉིད་འོད་གསལ་སྟོང་པ་ཉིད་དུ་ཤེས་པར་བྱས་ལ་དེའི་ངང་ལ་མཉམ་པར་བཞག མཚན་མོ་ཉལ་བའི་ཚེ་བདག་གིས་རྨི་ལམ་དུ་ཤེས་པར་བྱ། རྨི་ལམ་དུ་ཆོས་ཉིད་འོད་གསལ་བསྒོམས་པར་བྱ་སྙམ་པའི་འདུན་པ་བཏང་། རང་སྡོད་པའི་ས་གཞི་དེ་ཨར་མོ་ལི་ཀའི་རྡོ་ལེབ་དུ་མོས་པར་བྱ། རང་ཡི་དམ་དུ་གསལ་བའི་སྨིན་མཚམས་སུ་ཐིག་ལེ་དམར་པོ་སྲན་མ་ཙམ་ལ་དམིགས་པ་གཏད། སེམས་མ་བཅོས་པའི་ངང་ལ་གཉིད་ལོག་ན་ཐོག་མར་རྨི་ལམ་ཟིན། དེ་ནས་འོད་གསལ་ཟིན་པ་དང་དེའི་ངང་ལ་བཞག་པས་རྨི་ལམ་གྱི་རྒྱུན་འོད་གསལ་དུ་འཆར་ཏེ། རྨི་ལམ་འོད་གསལ་དུ་འཕོ་ནུས་ན་བར་དོའི་སྣང་བ་དེས་མི་མཐོང་། ཞེས་གསུངས་པའི་དོན་ཡང་དེ་ཡིན། རྨི་ལམ་ཐེངས་བདུན་ངོ་ཤེས་ན་བར་དོ་ངོ་ཤེས་པ་ཡང་ཡོད། རྨི་ལམ་ནམ་གཟུང་ན་ཟིན་ཞིང་སྤེལ་སྦྱང་འོང་ན་བར་དོར་མ་དག་པའི་སྒྱུ་ལུས་དེ་དག་པའི་སྒྱུ་ལུས་སུ་ལངས་ནས་ཟུང་འཇུག་ལོངས་སྤྱོད་རྫོགས་པའི་སྐུར་སངས་རྒྱའོ། །བར་དོ་ཉམས་འོག་ཏུ་འཛུད་པ་ཡིན་པས་ཤིན་ཏུ་གལ་ཆེའོ། །སྒྱུ་ལུས་རྨི་ལམ་གྱི་སྨར་ཁྲིད་ལགས་སོ། །མཚན་མོ་གཏི་མུག་ལམ་དུ་ཁྱེར་བ་གཉིད་འོད་གསལ་དུ་གཞུག་པའི་གདམས་ངག་ལ་སྔོན་འགྲོ་ནི། དབེན་པའི་གནས་སུ་མཐུན་པའི་གྲོགས་དང་འགྲོགས་ལ་ལུས་ངག་ཡིད་གསུམ་དལ་བར་བྱ། ཟས་བཅུད་ཅན་ཟ་ཞིང་བསྐུ་མཉེ་བྱ། ཞག་གསུམ་ཡན་ཆད་གཉིད་བཅག ཚོགས་ཀྱི་འཁོར་ལོ་བྱ། གཏོར་མ་ཡི་དམ་ཆོས་སྐྱོང་ལ་ཕུལ་ལ་འོད་གསལ་ཟིན་པར་གསོལ་བ་བཏབ། རང་བདེ་མཆོག་དཔའ་བོ་གཅིག་པའམ་རྗེ་བཙུན་མར་བསྒོམ། སྤྱི་བོར་བླ་མ་བརྒྱུད་པ་དང་བཅས་པ་བསྒོམས་ལ་ཆོས་སྐུའི་འདུ་ཤེས་བཞག ཡང་དག་པའི་དོན་དུ་སེམས་བསྐྱེད་ཅིང་འོད་གསལ་ཟིན་པར་གསོལ་བ་བཏབ། ཏིང་ངེ་འཛིན་གྱི་དབང་བླངས་ལ་བླ་མ་རང་ལ་བསྟིམ། དེ་ནས་རང་གི་སྙིང་གྱེན་ལ་ལོག་པས་པད་མ་འདབ་བཞིར་གྱེས་པའི་སྟེང་དུ་ཟླ་བའི་དཀྱིལ་འཁོར་དེ་དབུས་སུ་ཧཱུྃ་སྔོན་པོ་མཐེ་བོང་ཙམ། མདུན་དུ་ཨ། གཡོན་དུ་ནུ། རྒྱབ་ཏུ་ཏ། གཡས་སུ་ར་བསྒོམ། དེ་ནས་ཧཱུྃ་ལ་ཤེས་པ་གཏད་ལ་རླུང་ཐུན་གཅིག་བསྒོམ། རྨི་ལམ་མི་རྨི་བར་འོད་གསལ་ཟིན་པར་བྱ་སྙམ་པའི་འདུན་པ་དྲག་པོ་བདུན་བཏང་ལ་སེམས་མ་བཅོས་པའི་ངང་ལ་ཉལ། གཉིད་དུ་ཆིང་གིས་སོང་ནས་བག་ཙམ་ན་གྲོགས་ཉམས་མྱོང་ཅན་གྱིས་སླང་ལ། འོད་གསལ་ཟིན་མ་ཟིན་བལྟ། འོད་གསལ་ཟིན་པའི་གོ་བ་ནི་སེམས་གཟུང་འཛིན་གྱི་རྟོག་པ་དང་བྲལ་ནས་གསལ་སྟོང་དུ་ཡེར་གྱིས་ཤར་བ་དེ་རྟོགས་པའི་འོད་གསལ་ཡིན། དེས་མ་ཟིན་ན་གཞན་གོང་དང་འདྲ་ལ། སྙིང་པད་མ་འདབ་བཞིའི་དབུས་སུ་འོད་ཟེར་སྔོན་པོ་མཐེ་བོང་ཙམ་ཕྱི་གསལ་ནང་གསལ་བ་གཅིག་བསྒོམ། རང་ཐུགས་རྗེ་ཆེན་པོ་ཞལ་གཅིག་ཕྱག་བཞི་པར་བསྒོམ། རང་གི་འོག་ཏུ་ཟླ་བའི་དཀྱིལ་འཁོར་དཀར་པོ་གཅིག་བསྒོམ། རང་དང་ཟླ་བའི་དལ་གཉིས་འོད་ཕར་འགྲོ་ཚུར་འགྲོ་བྱས་པས་སྣོད་བཅུད་ཐམས་ཅད་ཕྱི་གསལ་ནང་གསལ་དུ་སོང་བར་བསྒོམ་མོ། །ཡང་རང་གི་སྙིང་པདྨ་འདབ་བཞིར་གྱེས་པའི་སྟེང་དུ་ཟླ་བའི་དལ་མཐོ་སྐོར་གཅིག་བསྒོམ། དེའི་སྟེང་དུ་བླ་མ་ཤེལ་གྱི་སྐུ་ཚོན་གང་པ་ཅིག་བསྒོམ། རང་གི་འོག་ཏུ་ཟླ་བའི་དལ་འདོམ་སྐོར་གཅིག་བསྒོམ། བླ་མའི་སྐུ་དང་ཟླ་བའི་དལ་གཉིས་འོད་ཟེར་འདྲེས་པ་ལ་སེམས་གཏད་ལ་ཉལ་ལོ། །ལུགས་གཅིག་ལ་རང་གི་སྙིང་གྱེན་དུ་ལོག་པས་པདྨ་འདབ་བཞིར་གྱེས་པའི་སྟེང་དུ་ཟླ་བའི་དཀྱིལ་འཁོར། དེའི་སྟེང་དུ་བླ་མའི་སྐུ་ཤེལ་ལས་གྲུབ་པ་ཚོན་གང་བ་ཅིག་བསྒོམ། བླ་མའི་ཐུགས་ཀར་ཧཱུྃ་སྤུས་བྲིས་པ་ཙམ་ཅིག་བསྒོམ། རང་ལུས་འོད་དུ་ཞུ་བླ་མའི་སྐུ་ལ་ཐིམ། བླ་མ་ཡང་ཐུགས་ཀའི་ཧཱུྃ་ལ་ཐིམ། ཧཱུྃ་ཟླ་བའི་དཀྱིལ་འཁོར་གཉིས་འོད་འདྲེས་པ་ལ་དམིགས་པ་གཏད་ལ་ཉལ་བ་ཡིན་གསུང་། དེ་ཡང་འོད་གསལ་ཞེས་བྱ་བ་དེ་ཅི་ལྟ་བུ་ཅིག་ཡིན་ན་རང་རིག་རང་གསལ་མཚན་མའི་སྒྲིབ་གཡོགས་ཐམས་ཅད་དང་བྲལ་བ་ཅིག་ཡིན། ངོས་གང་དུ་འཛིན་ན་ཉིན་པར་གྱི་དུས་ན་འདས་པའི་རྟོག་པ་འགགས། མ་འོངས་པའི་རྟོག་པ་མ་ཤར་བའི་དུས་དེར་སངས་རྒྱས་ཀྱི་དགོངས་པ་བློས་མ་བཅོས་པ་ཅིག་སེམས་ཅན་ཐམས་ཅད་ལ་འཆར། དེ་དང་འདྲ་བའི་གཉིད་ཐུག་པོར་སོང་ནས་ཉིན་པར་གྱི་རྟོག་པ་འགག མཚན་མོ་རྨི་ལམ་གྱི་སྣང་བ་མ་ཤར་བའི་དུས་དེར་སངས་རྒྱས་ཀྱི་དགོངས་པ་ཐུན་མོང་མ་ཡིན་པ་ཅིག་སེམས་ཅན་ཐམས་ཅད་ལ་འཆར་བ་དེ་ངོས་འཛིན། ངོས་གང་གིས་འཛིན་ན་གྲོགས་པོ་ཉམས་མྱོང་ཅན་གྱིས་འཛིན། ལམ་དུ་གང་གིས་སློང་ན་ཏིལླི་པའི་ཆོས་དྲུག་གིས་སློང་སྟེ། མི་མནོ། མི་བསམ། མི་སེམས། མི་བསྒོམ། མི་དཔྱད། སེམས་རང་ལུགས་སུ་བཞག་ཅེས་པ། སེམས་རང་ལུགས་སུ་གློད་ནས་འཇོག་པས་ལམ་དུ་སློང་བ་ཡིན། འཆར་ཚུལ་ཇི་ལྟར་འཆར་ན། བདེ་གསལ་མི་རྟོག་པ་ལ་ཞེན་པ་དང་བཅས་པ་དང་། མཐོང་སྣང་ལ་སོགས་པ་འབྱུང་བ་ནི་ཉམས་ཀྱི་འོད་གསལ་ཡིན། རྟོགས་པའི་འོད་གསལ་ནི་སེམས་གཟུང་འཛིན་དང་བྲལ་ནས་གསལ་སྟོང་བློ་བྲལ་དུ་ལྷག་གེ་བ་འབྱུང་། གཉིད་སད་ནས་སེམས་ལ་བལྟས་པས་ཀྱང་སེམས་གསལ་སྟོང་བློ་བྲལ་དུ་ལྷང་ངེ་བ་དེ་ལ་བཟོ་མ་བྱས་པར་རྩོལ་མེད་ལྷུག་པར་སྐྱོང་བ་ནི་ལམ་གྱིས་འོད་གསལ་ཡིན་ལ། རང་བཞིན་གྱི་འོད་གསལ་ནི། བར་དོ་དང་པོར་སངས་རྒྱས་ཀྱི་དགོངས་པ་སེམས་ཅན་ཐམས་ཅད་ལ་འཆར་བ་དེ་ངོ་ཤེས་པ་ལ་ཟེར་བ་ཡིན། དེ་ལྟར་འོད་གསལ་མ་བུ་གཉིས་གཅིག་ཏུ་འདྲེས་ན་མཚན་བརྗོད་ལས། སྐད་ཅིག་གཅིག་གིས་རྫོགས་སངས་རྒྱས། །ཞེས་གསུངས་པ་ལྟར། རབ་མངོན་པར་དགའ་བའི་ས་ཞེས་བྱ་སྟེ་བར་དོ་དང་པོ་ལ་སངས་རྒྱ་བར་གསུང་། འཆི་བ་ཉམས་འོག་ཏུ་འཛུད་པ་ཡིན་པས་ཤིན་ཏུ་གལ་ཆེའོ། །གཉིད་བསྲུང་བ་ལ་ཟླ་བའི་དཀྱིལ་འཁོར་དང་། གཉིད་མ་ཕེབས་ན་སྨིན་མཚམས་སུ་མུཾ་ལས་མུན་པའི་ཐིག་ལེ་ལ་སོགས་པ་ཤེས་པར་བྱའོ། །གང་ཟག་གཅིག་ལ་དམིགས་པ་འདི་དག་ཐམས་ཅད་དགོས་པ་མ་ཡིན་ཏེ། བློ་དང་བསྟུན་ལ་གདབ་པར་བྱའོ། །འོད་གསལ་གྱི་གདམས་པའོ། །བར་དོའི་གདམས་ངག་ལ་གསུམ་སྟེ། འོད་གསལ་ངོས་གཟུང་བ་དང་། མངལ་སྒོ་དགག་པ་དང་། མངལ་གདམས་པའོ། །དང་པོ་ཐིམ་ལུགས་ལ་སོགས་པ་རྣམས་ཐབས་ལམ་ཚིགས་བཅད་མ་དང་། གཞན་དུ་ཤེས་པར་བྱའོ། །གདམས་པ་དངོས་ནི་སྔོན་འགྲོ་གསུམ་དང་དངོས་གཞི་གཅིག་གིས་ཉམས་སུ་བླང་བར་བྱའོ། །སྔོན་འགྲོ་གསུམ་གྱི་དང་པོ་ནི། ང་འཆི་བར་འདུག བར་དོའི་གདམས་པ་ཉམས་སུ་བླངས་པ་ལ་སེམས་ཅན་གྱི་དོན་བྱ་དགོས་སྙམ་དུ་བྱང་ཆུབ་ཀྱི་སེམས་བསྒོམ། གཉིས་པ་ནི། རང་གི་རྩ་བའི་བླ་མ་གསལ་བར་བསྒོམས་ལ་མོས་གུས་དུངས་པ་བྱ་ཞིང་གསོལ་བཏབ། གསུམ་པ་ནི། རང་ལུས་ཡི་དམ་གྱི་ལྷར་ཝལ་གྱིས་བསྒོམ། དེ་ནས་དངོས་གཞི་ནི་ཕྱག་རྒྱ་ཆེན་པོ་བསྒོམ་འདོད་ན། སེམས་མ་བཅོས་སོ་མར་ཙན་གྱི་ཞོག ཅི་ཡང་མ་བསྒོམ་ཆམ་གྱིས་བསྒོམ། །འདི་ཡིན་འདི་མིན་མ་སེམས་པར། །དྲན་མེད་ངང་དུ་ཡེར་གྱིས་ཞོག །ཅེས་གསུངས་པ་ལྟར། གདམས་པ་དེ་རྣམས་ཡུལ་ཐིམ་ལུགས་རྟགས་ཀྱི་བསྐུལ་མ་བྱས་ཤིང་རྟགས་རྣམས་མ་ཤར་བར་དུ་ཉམས་སུ་བླང་ངོ་། །དེ་ནས་སྣང་མཆེད་ཐོབ་པ་འོད་གསལ་ཆེན་པོ་བཞིའི་རྟགས་རྣམས་ཤར་ནས་ཕྱག་རྒྱ་ཆེན་པོ་ཁོ་ནའི་ངང་ལ་བཞག་པས་རང་བཞིན་གྱི་འོད་གསལ་དང་། བསྒོམས་པའི་འོད་གསལ་གཉིས་བླ་མ་དང་སྒོམ་པའི་བྱིན་རླབས་ཀྱིས་སྔར་འདྲིས་ཀྱི་མི་དང་འཕྲད་པ་ལྟར་ཤེས་ཏེ་རྟོག་པའི་དྲི་མ་མ་ལུས་པ་འོད་གསལ་གྱི་མེས་བསྲེགས་ནས་སྐུ་གསུམ་མངོན་དུ་བྱེད་དོ། །གཉིས་པ་ནི། དེ་ལྟར་ཉམས་སུ་མ་ལོན་པར་མངལ་དུ་སྐྱེ་བ་རྣམས་དགག་ཐབས་ལྔ་སྟེ། བླ་མ་ཡབ་ཡུམ་དང་ཡི་དམ་ཡབ་ཡུམ་དང་། །འོད་གསལ་དང་། སྒྱུ་ལུས་དང་དྲན་འདུན་གྱིས་དགག་པ་དང་ལྔའོ། །དང་པོ་ནི། རང་ཉིད་སེམས་ཅན་གྱི་རིགས་གང་དུ་སྐྱེ་བ་ཆགས་པ་སྤྱོད་པ་མཐོང་བའི་ཚེ། བླ་མ་ཡབ་ཡུམ་གྱིས་གསང་དབང་བསྐུར་བར་བསམས་ཏེ་མོས་གུས་བྱས་ཆགས་སྡང་བཟློག་གོ །གཉིས་པ་ནི། དེས་མ་ཁེགས་ན་ཡི་དམ་ཡབ་ཡུམ་དུ་བསྒོམས་པས་ལྷའི་སྣང་བ་མངོན་སུམ་དུ་འཆར་རོ། །དེ་ལ་ཕྱག་མཆོད་བྱས་པས་ཆགས་སྡང་བཟློག་གོ །གསུམ་པ་དེས་མ་ཁེགས་ན་ཕ་མ་གཉིས་མཐོང་བར་བསྒོམས་པས་ཆགས་སྡང་བཟློག་གོ །བཞི་པ་དེས་མ་ཁེགས་ན་ཕ་མ་གཉིས་མཐོང་བའི་ཚེ་འདི་མི་བདེན་རྨི་ལམ་སྒྱུ་མ་ཡིན་ཆགས་སུ་ཅི་ཡོད་སྙམ་དུ་བསམས་པས་ཆགས་སྡང་བཟློག་གོ །ལྔ་པ་དེས་མ་ཁེགས་ན། ཕ་མ་གཉིས་མཐོང་ཙ་ན་ཨ་ཙ་མ་སྐྱུག་རེ་བྲོ། འདི་འདྲ་ཅིག་ཆགས་པ་མ་སྤོངས་བས་འཁོར་བ་ཐོག་མ་མེད་པ་ནས་འཁོར་བའི་སྡུག་བསྔལ་མང་པོ་ཉམས་སུ